Λιθουανοί Λογχοφόροι της Αυτοκρατορικής Φρουράς

Το 3ο Σύνταγμα Λογχοφόρων Ελαφρών Ιππέων της Αυτοκρατορικής Φρουράς (γαλλικά: 3e régiment de chevau-légers lanciers de la Garde impériale) ήταν μονάδα ελαφρού ιππικού της Αυτοκρατορικής Φρουράς της Γαλλικής Αυτοκρατορίας, η οποία δημιουργήθηκε από τον Ναπολέοντα Α΄ και παρέμεινε σε υπηρεσία εντός του γαλλικού στρατού κατά τη διάρκεια της περιόδου μεταξύ Ιουλίου 1812 και Μαρτίου 1813.

Δημιουργηθέν κατά τη διάρκεια της Εκστρατείας της Ρωσίας, με μέλη προερχόμενα από την λιθουανική τάξη ευγενών, το σύνταγμα τέθηκε υπό την ηγεσία του στρατηγού Γιάν Κονόπκα, ανθυπασπιστής των Πολωνών Λογχοφόρων της Αυτοκρατορικής Φρουράς. Έχοντας δεχθεί εντολή να μεταβούν στο Μινσκ τον Οκτώβριο του 1812, δύο ίλες ευρισκόμενες υπό τις διαταγές του Κονόπκα συνετρίβησαν καθ'οδόν, στο Σλόνιμ, από ρωσικές δυνάμεις, με συνέπεια οι δύο εναπομείνασες ίλες να αποτελέσουν το πυρήνα του συγκεκριμένου στρατιωτικού σώματος. Τελικώς, το 3ο Σύνταγμα Λογχοφόρων διαλύθηκε στις 22 Μαρτίου 1813, ενώ οι εναπομείναντες ιππείς του ενσωματώθηκαν στη μονάδα των Πολωνών Λογχοφόρων της Αυτοκρατορικής Φρουράς.

Σύντομα, ο Ναπολέων αντελήφθη το στρατιωτικό δυναμικό των Λιθουανών, επιθυμώντας, ως αποτέλεσμα, την δημιουργία ενός μεγάλου λιθουανικού στρατεύματος. Ο ίδιος ανέλαβε, προσωπικά, την φροντίδα των μονάδων της Αυτοκρατορικής Φρουράς, αριθμώντας, πέραν των Λιθουανών Λογχοφόρων, μία ίλη Λιθουανών Τατάρων.

 Οργάνωση 
Κατά τις απαρχές της Εκστρατείας της Ρωσίας, το 1812, η Μεγάλη Στρατιά έγινε δεκτή με ενθουσιασμό από τον λιθουανικό πληθυσμό, γεγονός το οποίο ο Ναπολέων αποφάσισε να εκμεταλλευτεί. Συγκεκριμένα, στις 5 Ιουλίου 1812, διέταξε τον σχηματισμό ενός 3ου Συντάγματος Λογχοφόρων, το οποίο θα αποτελούσε τμήμα της Αυτοκρατορικής Φρουράς, έχοντας ως θεωρητικό στρατιωτικό δυναμικό της τάξεως, συνολικά, των  ανδρών, οι οποίοι θα ήσαν κατανεμημένοι εντός πέντε διαφορετικών ιλών . Στη συνέχεια, δύο ίλες σχηματίστηκαν στη Βαρσοβία, αποτελούμενες από Λιθουανούς ευγενείς . Ο στρατηγός Γιάν Κονόπκα, ανθυπασπιστής του 1ου Συντάγματος Πολωνών Λογχοφόρων της Αυτοκρατορικής Φρουράς, ανέλαβε την ηγεσία του συγκεκριμένου σώματος, υποβοηθούμενος από τους ανθυπασπιστές Τάνσκι και Χλούσοβιτς . Οι εθελοντές όφειλαν, με προσωπικά τους έξοδα, να προμηθευθούν την στολή, το άλογο, καθώς και τον απαραίτητο εξοπλισμό: το σχετικό διάταγμα όριζε το ύψος των αλόγων μεταξύ 60,96 εκατοστών και 91,44 εκατοστών, ενώ η μισθοδοσία ήταν αντίστοιχη εκείνης του 2ου Συντάγματος Λογχοφόρων της Αυτοκρατορικής Φρουράς .

Εντός επιστολής χρονολογούμενης από τις 29 Σεπτεμβρίου 1812, ο Ναπολέων έγραφε τα παρακάτω προς τον Μαρέ, Δούκα του Μπασσάνο:

 Εκστρατεία της Ρωσίας: η συντριβή στο Σλόνιμ 
μικρογραφία|αριστερά|Σαλπιγκτής του 3ου Συντάγματος Λογχοφόρων της Αυτοκρατορικής Φρουράς (πίνακας του Μπρονίσλαβ Γκεμπαρζέφσκι, 1896).

Το 1812, ξεκίνησε η Εκστρατεία της Ρωσίας στην οποία και συμμετείχε το σύνταγμα. Κατά τη διάρκεια του μηνός Οκτωβρίου του ίδιου έτους, ο στρατηγός Κονόπκα έλαβε, ενώ ο ίδιος βρισκόταν στο Γκρόντνο, την διαταγή να μεταβεί, μαζί με τις δύο ίλες του, στο Μινσκ. Ωστόσο, καθ'οδόν αποφάσισε να σταματήσει στο χωριό του Σλόνιμ. Οι λογχοφόρου του συντάγματος στρατοπέδευσαν στη συγκεκριμένη τοποθεσία επί αριθμό ημερών, παρά την αντίθεση του αρχισυνταγματάρχη Καζιμίρ Τάνσκι, τον οποίον και διέταξε ο Κονόπκα να επιστρέψει εκ νέου στο Γκρόντνο . Στις 19 Οκτωβρίου, κατά τη διάρκεια της αμέσως επόμενης νύκτας μετά την αποχώρησή του, το 3ο Σύνταγμα Λογχοφόρων δέχθηκε αιφνιδιαστική επίθεση από Ρώσους στρατιώτες ευρισκόμενους υπό την ηγεσία του στρατηγού Τσάπλιτς, οι οποίοι και αποτελούσαν τμήμα του σώματος στρατού του ναυάρχου Τσιτσαγκόφ. Ο στρατηγός Κονόπκα, όντας ο ίδιος τραυματίας, συνελήφθη ως αιχμάλωτος μαζί με ακόμη 55 αξιωματικούς και υπαξιωματικούς, 5 σαλπιγκτές, καθώς και 186 ελαφρούς ιππείς, ενώ οι υπόλοιποι σκοτώθηκαν ή τραυματίστηκαν . Παράλληλα, οι λογχοφόροι απώλεσαν τα επίσημα έγγραφα και τους λογαριασμούς του σώματος, καθώς και σημαντικό στρατιωτικό εξοπλισμό.

Οι δύο εναπομείνασες προσφάτως σχηματισθείσες ίλες, ευρισκόμενες υπό την ηγεσία του αρχισυνταγματάρχη Τάνσκι στο Γκρόντνο, ως συνέπεια, σχημάτισαν το 3ο Σύνταγμα Λογχοφόρων, ενώ, τον Ιανουάριο του 1813, δέχθηκαν σχετική στρατιωτική ενίσχυση 60 Λιθουανών χωροφυλάκων. Κατά τη διάρκεια του ίδιου μήνα, οι ελαφροί ιππείς ενσωματώθηκαν στους Πολωνούς λογχοφόρους του 1ου Συντάγματος. Στις 22 Μαρτίου 1813, το σώμα, επισήμως, διαλύθηκε, ενώ τα στελέχη του απορροφήθηκαν από το 1ο Σύνταγμα Λογχοφόρων της Αυτοκρατορικής Φρουράς, ωστόσο, η συγκεκριμένη συγχώνευση μεταξύ των δύο σωμάτων υλοποιήθηκε παρά μόνον στις 11 Απριλίου, του αμέσως επόμενου έτους.

 Στολές 

Η κατασκευή των στολών του συντάγματος τελούσε υπό την ευθύνη του υπολοχαγού Σιχότσκι, υπεύθυνου επί του ιματισμού. Καθώς ήταν αδύνατη η εγκατάσταση αποθήκης στρατιωτικού εξοπλισμού και ιματισμού εντός εμπόλεμης περιοχής, ως συνέπεια, οι λογχοφόροι λάμβαναν τον εξοπλισμό τους, σταδιακά, καθώς συναντούσαν και από ένα καινούργιο χωριό και αφότου ο υπεύθυνος επί του ιματισμού αξιωματικός ερχόταν σε σχετική συμφωνία με τον τοπικό πληθυσμό.

Η στολή ήταν αντίστοιχη εκείνης των Πολωνών λογχοφόρων του 1ου Συντάγματος, με μόνη διαφοροποίηση τα κουμπιά, ορειχάλκινου ή χρυσού χρώματος, καθώς και τη μπορντούρα και τα κορδόνια, κίτρινου ή χρυσού χρώματος . Σχέδιο το οποίο περιλαμβάνεται εντός του βιβλίου Napoleon's Polish Lancers of the Imperial Guard του Ρόναλντ Πάλι, αναπαριστά έναν λογχοφόρο του 3ου Συντάγματος, αντλώντας την έμπνευσή του από σχετική σύγχρονη ακουαρέλα. Ο αναπαριστώμενος ιππέας εμφανίζεται φορώντας μία τσάπκα από μάλλινο ύφασμα βυσσινί χρώματος, την κορυφή της οποίας κοσμεί ένα λευκό λοφίο, ενώ τα κορδόνια και οι ρακέτες είναι ίδιου χρώματος. Η τσάπκα είναι διακοσμημένη, στο μπροστινό της μέρος, με μία πλάκα χαλκού. Η «κούρτκα» (ένδυμα) είναι μπλε χρώματος με βυσσινί αναγυρίσματα, ενώ το γαλόνι και τα κουμπιά είναι λευκού χρώματος. Τα μανικέτια και τα γυρίσματα είναι, επίσης, βυσσινί χρώματος, με λευκή μπορντούρα. Η επωμίδα, το γαϊτάνι και η ζώνη είναι λευκού χρώματος. Το παντελόνι πορείας είναι φτιαγμένο από ύφασμα γκρίζου χρώματος, με μία λωρίδα βυσσινί χρώματος διακοσμημένη με μία σειρά λευκών κουμπιών. Στους σαλπιγκτές, η τσάπκα είναι λευκού χρώματος, ενώ τα κορδόνια είναι χρώματος κίτρινου ή βυσσινί και το λοφίο, επίσης, βυσσινί. Η κούρτκα είναι βυσσινί χρώματος με λευκά αναγυρίσματα, ενώ η μπορντούρα είναι χρυσού χρώματος. Το παντελόνι είναι μπλε χρώματος και φέρει δύο λωρίδες κίτρινου χρώματος.

 Δείτε επίσης 
 Ιππικό της Αυτοκρατορικής Φρουράς (Πρώτη Γαλλική Αυτοκρατορία)
 Κατάλογος στρατιωτικών μονάδων της Αυτοκρατορικής Φρουράς (Πρώτη Γαλλική Αυτοκρατορία)
 Μεγάλο Δουκάτο της Λιθουανίας

 Παραπομπές 

 Πηγές 




Κατηγορία:Στρατιωτικοί σχηματισμοί της Αυτοκρατορικής Φρουράς (Πρώτη Γαλλική Αυτοκρατορία)
Κατηγορία:Πρώην στρατιωτικοί σχηματισμοί της Γαλλίας